La Diputació començarà este estiu les obres per a millorar la seguretat en la CV-339 Llíria-Alcublas
22 de juny de 2021

La Diputació de València iniciarà, este estiu, la primera de les quatre fases del projecte per a millorar la seguretat de la CV-339, que connecta Llíria amb Alcublas. Esta iniciativa suposarà una inversió total de 10 milions d'euros i permetrà condicionar este trajecte de 13,3 quilòmetres d'extensió i amb un trànsit de 1.750 vehicles diaris.

Esta primera actuació, que afectarà un tram de 3,2 quilòmetres, ha sigut presentada este matí per l'alcalde de Llíria, Manolo Civera, el diputat d'Infraestructures, Rafa García, i l'alcaldessa d'Alcublas, Blanca Pastor, acompanyats per membres de la corporació municipal i tècnics provincials.

L'obra s'iniciarà este mateix estiu i ha sigut adjudicada a Ferrovial Construcció SA. Els treballs consistiran a ampliar de 7 a 9,5 metres la plataforma i habilitar un carril bici de tres metres per tots dos costats de la calçada en el primer quilòmetre, fins a la cooperativa, connectant així el recorregut ciclista amb el qual transcorre al costat de l'autovia CV-35. També es remodelaran les interseccions amb els camins de la Iessa i Caicons en este tram de 3,2 quilòmetres entre l'accés des de l'autovia fins al camí del Bayo.

El primer edil, Manolo Civera, ha afirmat que este projecte “dona resposta a una reivindicació històrica de les poblacions de Llíria i Alcublas, una via que connecta la nostra comarca amb la dels Serrans, molt transitada per ciclistes, agricultors i moters”

“"És un eix viari de gran activitat econòmica en la nostra població per la presència a la seua al voltant de la Cooperativa i les infraestructures de les comunitats de regants, per tant, també, esta inversió servirà per a millorar la seguretat viària dels usuaris d'esta carretera i facilitarà l'ús de mitjans no contaminants a través del seu tram ciclista i per a vianants”, ha destacat Civera.

La CV-339 pertany a la xarxa provincial de carreteres i la Diputació ja va condicionar el tram final d'esta, d'aproximadament un quilòmetre. Els 13,4 quilòmetres restants presenten una secció transversal insuficient, una calçada de 7 metres d'amplària sense vorals i un paviment esgotat. La intenció de l'àrea de Carreteres és intervindre en tota la via en quatre fases, amb inversions d'una mica més de dos milions d'euros cadascuna, per a deixar en les condicions òptimes la carretera. Cadascuna de les actuacions projectades preveu millorar trams d'aproximadament tres quilòmetres, la primera de les quals s'iniciarà en la primera quinzena d'agost.